
Skôr ako sa pustíte do čítania 


Toto je nové vydanie pamfletu Via Tertia - Syndikát. 

Pamflet bol od základov nanovo vypracovaný a bol 
rozdelený na dve časti vo forme samostatných textov. 

Prvým je rovnomenný pamflet Via Tertia - Syndikát. Bol 
zbavený konkrétnych riešení a ohlodaný na svoju 
svetonázorovú podstatu. Ide teda o abstraktnú prácu, ktorá 
sa snaží objasniť svetonázorovú podstatu konceptu 
Syndikát. 

Druhým je nanovo písaný pamflet Via Tertia - Slovenský 
Syndikát, ktorý sa bude venovať prípadu Slovenska a 
konkrétnej aplikácii princípov tu popísaných. 


S pozdravom, Autor 



Úvod 

S nadčlovekom a jeho nastávajúcou dobou je nutné vyriešiť 
aj otázku štátu, aký nadčlovek so sebou prináša. 

Pretože súčasné režimy ako aj režimy minulých dôb boli 
nedostačujúce a zlyhali pri podpore rastu nadčloveka, je 
nutné vybudovať od základov model štátu, ktorý je blízky 
potrebám nadčloveka. 

Ideologické princípy, na ktorých základe je rozvinutý tento 
koncept organizácie štátu a jeho hlavných súčastí už sú 
popísané vo všeobecnom svetonázore nadčloveka, pamflete 
„Via Tertia - Nadčlovek“. 

Syndikát je forma vládnutia, ktorá sa vymyká súčasným 
konvenciám liberálnych aj autoritárskych režimov. Táto 
forma vládnutia spája efektivitu autokratických vládnych 
režimov, s vyššou reprezentatívnosťou demokratických 
režimov. 

Tak ako ste s nami videli čím sa vyznačuje svetonázor 
nadčloveka tak tu uvidíte, čím sa vyznačuje jeho štát. 


Toto je Syndikát! 



Piliere moci 

Všetka moc v štáte stojí na troch základných pilieroch a 
všetka táto moc je odovzdávaná z rúk ľudu, do rúk politickej 
elity. 

Ak sú všetky tri piliere zjednotené v rukách jediného 
orgánu, je táto moc absolútna. A absolútna moc korumpuje 
jednotlivcov absolútnym spôsobom. 

Aby sa dopad korumpujúceho efektu štátnej moci 
minimalizoval, je preto nevyhnutné ju rozdeliť. Rozdeliť 
tieto tri piliere medzi samostatne fungujúce orgány 
poplatné len národu a spoločenskej zmluve, na ktorej 
základe je modelovaný štát. 

Týmito piliermi moci sú moc zákonodarná, moc výkonná a 
moc súdna. Nakoľko spolu úzko súvisia, zdá sa ich 
rozdelenie nevhodné. 

Pravdou však je, že moc nekorumpuje len vtedy, ak nie je 
absolútna a jej dosah je kontrolovaný tvorcom tejto moci. A 
tvorcom moci v štáte je spoločensky a politicky aktívny 
národ. 

Len ak bude ľud aktívny je možné efektívne udržať piliere 
moci a ich predstaviteľov pod kontrolou ľudu a teda nielen 
neskorumpovaných, ale aj neskorumpovateľných. 

Štát nadčloveka mu dáva maximálny priestor a maximálnu 
slobodu konať. Preto musí byť nadčlovek tvorcom štátu a 
nie jeho subjektom. Úlohou štátu tak nie je regulácia 

správania a života jednotlivca, ale v prvom rade ochrana a 
zveľaďovanie schopnosti jednotlivca voľne konať v 
ochrannom rámci jeho štruktúr. 

Absolútna moc spravidla povedie k stavu, kedy sa z tvorcu 
štátu stane jeho subjekt a politická elita sa vydvihne nad 
národ. 

A keď sa elita dvihne nad svoj pôvod, stratí s ním spojenie. 
A keď sa stratí spojenie medzi národom a elitou plne sa 
rozvinie korumpujúci aspekt moci. 

Zákonodarnú, výkonnú a súdnu moc je z toho dôvodu nutné 
od seba oddeliť. Musia fungovať v čo najväčšej miere 
nezávisle na sebe. 

Zároveň si však záujmy ich predstaviteľov nesmú príliš 
odporovať, inak bude štát paralyzovaný a neschopný 
produktívnej činnosti pre prínosný rozvoj spoločnosti. 

Zákonodarná moc 

Zákonodarná moc je tým pilierom štátnej moci, ktorý má za 
úlohu stanovovať pravidlá spolužitia. Ona určuje aké 
zákony budú riadiť spoločenské spolužitie. 

Jej prácou je neustále pracovať na minimalizácii a 
zvyšovaní efektivity jednotlivých zákonodarných opatrení. 
Zároveň tieto opatrenia musia nevyhnutne smerovať ku 
zlepšeniu podmienok pre rozvoj jednotlivcov v národe, pri 
súčasnom udržaní stability štátneho zriadenia. 

Spoločenská zmluva, na ktorej je budovaný štát, musí byť 
jediným záväzným textom pre vykonávateľov zákonodarnej 
moci v štáte. Táto spoločenská zmluva má reflektovať 
nielen stav spoločnosti v akom sa tá spoločnosť nachádza, 
ale aj ideál ku ktorému má smerovať. 

Spoločenská zmluva musí byť však v čo najväčšej možnej 
miere chránená pred zásahmi ktoréhokoľvek pilieru moci. 

Len národ ako tvorca štátu, má mať právo tento dokument 
upravovať a tak upravovať podmienky vzťahu medzi 
vládnucou vrstvou a národom. 

Zákonodarná moc, nakoľko upravuje aj každodenný život, 
musí byť efektívna. Jej organizácia musí preto byť štíhla a 
nezaťažená byrokratickými medzistupňami. 

Rozhodovanie jej orgánov musí byť rýchle a efektívne. 
Nesmú sa však pritom vytratiť z dohľadu záujmy 
najrôznejších skupín tvoriacich ľud. 

Pretože mnohokrát sú záujmy týchto skupín konfliktné, je 
úlohou zákonodarnej moci aj mediácia medzi týmito 
skupinami a dosahovanie takých rozhodnutí, ktoré 
negatívne postihujú čo najmenšiu časť národa. A to 
zabezpečuje len minimalizácia obmedzení v slobodnom 
konaní a rozhodovaní jednotlivcov. 

Aby to bolo dosiahnuteľné musí byť stanovená aj adekvátna 
forma reprezentácie záujmov a záujmových skupín v 
spoločnosti. 

Bez toho nie je možné budovať funkčný štátny aparát, ktorý 
nebude vyžadovať masívne represívne zložky pre 
udržiavanie poriadku. 

Výkonná moc 

Výkonná moc je druhým pilierom štátnej moci. Výkonnú 
moc tvoria tí ľudia, ktorí sú zodpovední za aplikáciu 
zákonodarnou mocou stanovených pravidiel. Ich úlohou nie 
je spytovanie pravidiel, ale vymáhanie ich dodržiavania a 
vyšetrenia príčin nedodržania. 

Výkonná moc musí byť preto striktne oddelená od 
zákonodarnej moci, aby jej konanie nezáviselo od záujmov 
zákonodarnej moci. 

Úplné oddelenie by však mohlo spôsobiť nesúlad medzi 
záujmami jedného aj druhého piliera a teda spôsobiť 
neriešiteľný vnútorný konflikt medzi piliermi moci. Je 
nutné ich preto zosúladiť avšak vyvarovať sa zbytočných 
prienikov. 

Výkonná moc je prostredníkom medzi zákonodarnou mocou 
a ľudom a preto zastáva aj dôležitú úlohu pri aplikácii 
zákonov. Jej úlohou je prevod zákonov z papiera, do praxe. 

Tento aparát preto musí byť taktiež budovaný čo 
najštíhlejším spôsobom nie však v miere, ktorá by výkonnú 
moc príliš centralizovala do rúk jednotlivcov, inak hrozí 
vytvorenie priestoru pre svojvôľu predstaviteľov výkonnej 
moci. 

Výkonná moc však musí byť viazaná spoločenskou zmluvou. 
To znamená, že ak príslušníci výkonnej moci vidia v 
pravidlách stanovených zákonodarnou mocou rozpor so 

spoločenskou zmluvou, musia na tento rozpor vedieť 
efektívne upozorniť a aktívne môcť bez represie takéto 
pravidlo odmietnuť aplikovať. 

Slepá poslušnosť výkonnej moci vedie vždy k prílišnej 
centralizácii mocenského aparátu a spravidla sa potom 
začína presadzovať svojvôľa štátneho aparátu. Výsledkom 
je postupný prechod práve k modelu vládnutia, v ktorom je 
jednotlivec z národa len subjektom štátu a nie jeho tvorcom. 

Súdna moc 

V každej spoločnosti a teda aj v spoločnosti nadľudí jestvujú 
živly, ktoré sa snažia túto spoločnosť podkopávať. Takíto 
ľudia hľadajú spôsoby ako obísť zákonom stanovené 
pravidlá a mnohokrát konajú vo svoj výlučný prospech na 
úkor svojho okolia. 

V rukách zákonodarnej a výkonnej moci však nesmie byť aj 
vymáhanie spravodlivosti. Hrozí svojvoľná deformácia 
významu zákonov tak, že práve živly proti ktorým sú tieto 
zákony nastavené z nich budú najviac profitovať a 
skorumpovaná elita sa obráti proti vlastnému ľudu. Aby sa 
tomu zabránilo, musí byť zaručené oddelenie súdnej moci 
od zákonodarnej a výkonnej. 

Spolu s tým však musí byť zaručené aj definitívne 
rozhodovanie a jasné rozsudky. Tento tretí pilier moci je 
taktiež strážcom spoločenskej zmluvy a orgánom, ktorý v 
prípade potreby musí rozhodnúť o tom, či výkonná moc 
správne identifikovala rozpor medzi spoločenskou zmluvou 
a zákonom zo strany zákonodarnej moci. 

Súdna moc musí byť nezávislá vo veľkej miere aj od ľudu 
ako takého. Inak hrozí jej skorumpovanie a nastolenie 
diktatúry más, nerozlučne spojené s lynčovacím právom. 

Spoločenská mienka musí byť preto z rozhodovania súdnej 
moci vylúčená. Tá musí byť poplatná výlučne spoločenskej 
zmluve a zákonom z nej vychádzajúcim. 

Jej pracovná a organizačná štruktúra musí byť preto 
stavaná v prvom rade smerujúc k cieľu nezávislosti na ľude, 
ale aj ostatných mocenských pilierov. 

Tento pilier moci je najdôležitejším a korumpovaniu najviac 
vystaveným. Je nutné preto veľmi opatrne s ním narábať a 
postupne ho obmieňať tak, aby sa neustále zdokonaľoval. 

Vlasť 

Skôr ako môže akýkoľvek ľud začať s budovaním štátu, 
potrebuje legitimizovať v čo najväčšej miere svoj nárok na 
geografické a politické územie, kde svoju spoločenskú 
zmluvu bude uplatňovať. 

Toto územie musí byť v čo najväčšej miere jednoznačne 
obývané príslušníkmi štátotvorného národa, ktorý musí 
tvoriť taktiež najväčšiu časť ľudu na tomto území. 

Taktiež musí toto územie vedieť obhájiť historicky a 
geneticky, pričom genetický aspekt, čiže pokrvná existencia 
príslušníkov štátotvorného národa na spornom území počas 
čo najväčšieho obdobia, musí byť primárnym a historické 
zdôvodnenie sekundárne. 

Pritom musí byť dodržané právo každého svojbytného 
národa na sebaurčenie. Súčasťou tohto práva je aj nárok na 
vlastné územie. 

Upierať niektorému národu nárok na územie, ktoré je ešte 
aj zdôvodnené historicky a geneticky, je pre nadčloveka 
neprijateľný zásah do identity jednotlivcov. V takom 
prípade musí takýto národ o svoje právo bojovať a ak treba 
aj preliať krv. 

Etnické čistky sú v takomto prípade žiaľ smutnou súčasťou 
takéhoto boja a zabrániť im možno len plným priznaním 
tohto práva. Kto právo na sebaurčenie neprizná, nemôže sa 

diviť, keď národy siahnu k drastickým a nehumánnym 
metódam na presadenie tohto práva. 

Územie suverénneho štátu je teda pevne stanovené a 
ohraničené na základe etnického, kultúrno-historického a 
jazykového nároku každého národa na vlasť. 

Táto vlasť je nedeliteľné a celistvé územie. To znamená, že 
podlieha centrálnej správe, ktorej sa každá samosprávna 
jednotka v štáte musí zodpovedať. 

Členenie vlasti 

Pre zvýšenie reprezentatívnosti spravovania musí byť 
zaručené, aby si jednotlivé oblasti samosprávy vyberali 
svojho najvyššieho predstaviteľa nezávisle a tento 
predstaviteľ musí byť trvalým obyvateľom danej 
samosprávnej jednotky. 

Členenie musí byť adekvátne veľkosti štátu po stránke 
územnej, ale aj populačnej. 

Ak je príliš členité, vznikajú zbytočné prieťahy v aplikácii 
výkonnej moci, vo forme nadmernej byrokracie. A ak je 
príliš centralizované, vzniká problém straty spojenia medzi 
reprezentantom a ľudom v jemu zverenej samosprávnej 
jednotke. 

Pre zvýšenie efektivity je celá správna zodpovednosť na 
pleciach tohto voleného jednotlivca. Ten si utvára okolo 
seba poradný aparát, ktorý mu uľahčuje rozhodovanie. 

Konečnú zodpovednosť za chod samosprávy však nesie 
tento najvyšší predstaviteľ. Jeho pozícia je teda vo veľkej 
miere autokratická, obmedzená hlavne jeho priamou 
zodpovednosťou voči ľudu, ktorý ho zvolil a spoločenskou 
zmluvou. 

V samospráve nesie tento jednotlivec konečnú zodpovednosť 
za každé rozhodnutie. Jeho funkčné obdobie musí byť 
dĺžkou adekvátne tempu s akým sa prejavujú prvotné 
výsledky akýchkoľvek opatrení. Tým mu zanikne výhovorka 

nedostatočného času na dlhodobé plánovanie a aplikáciu 
riešení. 

Štátna správa 

Nad samosprávnym členením stojí centrálna štátna správa. 
Pre bežného človeka toto slovo označuje zákonodarný orgán 
štátu a výkonné orgány vo forme zástupcov jednotlivých 
vetiev štátu. 

Ich nariadeniam je samospráva podriadená a môže apelovať 
len v rámci platných zákonov a spoločenskej zmluvy. 

Tieto výkonné orgány a zákonodarný orgán musia byť síce 
efektívne vo svojich počinoch, ale zároveň nútené konať 
rozvážne a v súlade so záujmami ľudu. 

Preto sú najvyšší funkcionári volení občanmi na celom 
území krajiny. Ich prvoradou úlohou je utvárať zákony, 
ktoré sú v záujme všetkých občanov a čo možno najväčšej 
časti ľudu. 

Nesmú sa však spriečiť spoločenskej zmluve, aj keď to 
znamená, že bude zabrzdený prípadný pokrok. Bez súhlasu 
ľudu ku zmene spoločenskej zmluvy, nie je a nesmie byť 
možné, aby volení predstavitelia túto zmluvu svojvoľne 
menili. 

Pri budovaní orgánov štátnej správy je nutné, aby ostal 
zachovaný princíp minimalizmu. Musia byť čo naj štíhlejšie 
a najmenšie. 

Zmenší sa tak priestor pre korupciu a nevznikne priestor 
pre nadmerný rast byrokracie. Tie sú smrteľným 
nebezpečím pre nadčloveka a jeho rast. 

A ak má v štáte nadčlovek prekvitať a nie sa musieť 
obtiažne prebíjať, musí aj štátna správa, rovnako ako 
samospráva byť čo najštíhlejšia a najefektívnejšia, bez 
straty kontroly zo strany subjektov štátu. 

Zákonodarný orgán 

Zákonodarný orgán štátu musí byť v čo najväčšej miere 
reprezentatívnym, aby nevznikala priepasť medzi 
politickou elitou a národom. 

Preto musia byť predstavitelia tohto orgánu volení 
reprezentatívnym spôsobom. To znamená aj, že počtom 
musia byť ekvivalentní samosprávnemu členeniu štátu. 
Každá samosprávna jednotka taktiež volí svojho 
predstaviteľa do zákonodarného orgánu. 

Aby bola dosiahnutá úplná reprezentatívnosť musela by byť 
zastúpená aj každá záujmová skupina v štáte. To by však 
tak masívne nafúklo zákonodarný orgán, že by sa úplne 
narušil princíp efektivity rozhodovania. 

Z toho dôvodu jestvujú politické strany, ktoré stavajú 
svojich kandidátov na zvolenie do zákonodarného orgánu. 
Takýmto spôsobom je delegovaný problém zjednocovania 
protichodných záujmových skupín na úroveň súkromnej 
dohody v rámci štruktúr politických strán. 

Pri prijímaní kandidátov do zákonodarného orgánu musí 
platiť ten istý princíp regionálnej príslušnosti kandidáta 
aký je aplikovaný pri samospráve. Efektívne to znamená, že 
počet kandidátov je priamo úmerný počtu samosprávnych 
jednotiek v krajine. 

Takým spôsobom je možné tiež efektívne zjednotiť volebné 
obdobia pre zákonodarný orgán so samosprávnymi 
jednotkami. 

Takto členený zákonodarný orgán bude efektívny a zároveň 
schopný adekvátne rozhodovať o smerovaní zákonodarstva. 
Jeho členovia budú zaviazaní samosprávnym jednotkám. 

Každý jeden člen zákonodarstva musí byť plne zodpovedný 
svojim voličom, preto môže byť na žiadosť regiónu, za ktorý 
bol zvolený, aj kedykoľvek odvolaný, pričom ho nahradí ten 
kandidát, ktorý bol pri voľbe druhý v poradí nezávisle od 
straníckej príslušnosti. 

Tento náhradník potom nastupuje na zvyšok volebného 
obdobia. Zabráni sa tak špekuláciám pri odvolávaní a 
odstupovaní, aké sú bežné v moderných demokratických 
štátoch. 

Aby sa zabránilo povolebným špekuláciám nečestných 
subjektov a politických strán, je nutné aby rozpadom 
politickej strany zanikol aj mandát predstaviteľa voleného 
pod jej hlavičkou. 

Politické príslušnosti totiž zaručujú dodatočnú 
zodpovednosť nielen voličom ako takým, ale aj záujmovým 
skupinám v štáte. Preto kde nie je politická strana, tam nie 
sú zastúpené všetky záujmy, čím sa narúša princíp 
reprezentatívnosti. 

Zákonodarný orgán ako celok tvorí vládu v štáte, pretože 
tento orgán je prejavom vôle ľudu. Je na jeho členoch, ako 
sa medzi sebou dohodnú. 

Tvorba opozičných a koaličných frakcií je však neprípustná. 
Nadčlovek je si vedomý, že spolupráca ide nad protivníctvo. 

Ak nezhoda nie je na skutočne svetonázorovom základe, 
svedčí to v prvom rade o morálnej skorumpovanosti členov 
zákonodarného orgánu. To je prvý varovný prst, že národ 
musí konať a elitu vymeniť skôr ako sa skazí nadobro. 

Výkonné orgány 

Najvyšší predstavíte! štátu je aj najvyšším výkonným 
orgánom. Toho volí štát ako celok. Pretože tento človek 
reprezentuje celý národ nezávisle na záujmových skupinách 
a zodpovedá sa výlučne národu, musí byť zaručená v čo 
najväčšej miere jeho nestrannosť, reálnejšie povedané jeho 
závislosť výlučne na vlastnom vedomí a svedomí. 

Jeho prácou má byť v prvom rade potvrdzovanie a 
uvádzanie zákonov do platnosti svojim podpisom, 
respektíve ich odmietnutie. 

Tento človek musí byť plne zodpovedný a nesmie byť závislý 
na funkčných obdobiach, aby mohol skutočne dlhodobo 
rozvíjať a aplikovať plány a riešenia. 

Je prejavom najvyššej vôle národa a pre nadčloveka 
hierarchicky najvyššie postavený. Preto nesie aj najvyššiu a 
neobmedzenú zodpovednosť. To však znamená aj, že môže 
svoju činnosť vykonávať bez obmedzenia tak dlho, kým ho 
národ neodvolá a nevymení. 

Tento človek, predstavujúc najvyšší orgán výkonnej moci, 
stanovuje preto aj najvyšších predstaviteľov jednotlivých 
výkonných úradov na úrovni štátnej správy. 

Týchto jednotlivcov vyberá z predstaviteľov zákonodarnej 
moci a môže ich podľa vlastného uváženia, alebo na podnet 
národa vymieňať. 

Výkonné úrady musia byť stavané, ako všetko v štáte, na 
princípe minimalizmu. To znamená, že najvyšším 
predstaviteľom štátu dosadení predstavitelia týchto úradov 
nesú plnú zodpovednosť za každý krok daného úradu. 

To znamená aj, že tento predstaviteľ vytvára vlastný 
poradný orgán, avšak konečná zodpovednosť je na jeho 
pleciach. 

Výkonné úrady musia rozsahom svojej práce efektívne 
pokrývať pridelené odvetvie úloh štátu. Súčasťou 
zodpovednosti týchto úradov je aj predkladanie návrhov pre 
zmenu a úpravu zákonov. Na základe týchto návrhov potom 
zákonodarný orgán môže vypracovávať opatrenia. 

Súdne orgány 

Úlohou súdnych orgánov je výlučne výkon súdnej moci. To 
znamená, že je v ich kompetencii rozhodovať v 
individuálnych prípadoch o vine či nevine ako aj treste 
adekvátne zodpovedajúcom prečinu. 

Oni tvoria tretí pilier moci a zároveň aj najháklivejší. Musia 
preto byť v najväčšej miere nezávislé. Aby korupcia nemala 
priestor v orgánoch súdnej moci, musia aj tieto byť 
odbremenené od zbytočnej byrokracie. 

V štáte nadčloveka musia v prvom rade platiť zákony jasné 
a nekompromisné. Zločiny musia mať priradené 
zodpovedajúce tresty. Nič viac a nič menej. Musí byť 
minimalizovaný, ak nie priam odstránený priestor pre 
manévrovanie pri určovaní výšky trestu. 

Samozrejme nie každý spor bude spadať do šablón zákonov, 
preto nestačí mať súdne orgány štruktúrované s jednou 
vrstvou. Pre zabezpečenie spravodlivosti musia jestvovať tri 
vrstvy súdnych orgánov. 

Najnižšia vrstva má za úlohu ako prvá inštancia výkonu 
spravodlivosti určiť vinu a trest podľa platných zákonov. 
Táto má byť organizovaná na úrovni samosprávnych 
jednotiek. 

Nad ňou má stáť celoštátne organizovaný súdny orgán, 
ktorý má nastupovať vtedy, ak vznikne odôvodnený 
nesúhlas s rozhodnutím prvej inštancie. 

Najvyššou inštanciou má byť súdny orgán, ktorý má mať na 
starosti výlučne také spory, čo sa týkajú spoločenskej 
zmluvy, alebo nebolo možné ich rozhodnúť v rámci platných 
zákonov. 

Táto inštancia tak môže predkladať návrhy do 
zákonodarného orgánu, na základe ktorých má tento 
následne možnosť vypracovávať nové zákony, respektíve 
upravovať existujúce. 

Zvykové právo sa tak stáva komponentom súdnej moci, 
pretože kde nie je statický zákon, môže vzniknúť precedens. 
A kým nejestvuje statický zákon tento precedens stanovuje 
kritériá pre ďalšie podobné prípady. 

Finančné zdroje sú najväčšou slabinou práve súdnej moci a 
otvárajú najväčší priestor pre rozklad vymáhania 
spravodlivosti. Aby súdne orgány boli zbavené závislosti na 
benevolencii štátneho rozpočtu, musí ich financovanie byť 
stanovené v spoločenskej zmluve a to takým spôsobom, aby 
bolo vždy rovnakou proporciou štátneho rozpočtu a nebolo 
možné ním svojvoľne manipulovať. 

Aby súdne orgány nepodliehali tlaku verejnej mienky, ale 
skutočne rozhodovali podľa svedomia a zákonov, musia byť 
zbavené mediálneho tlaku a teda okrem výsledkov a 
konečných rozsudkov nesmú médiá informovať o začatých 
procesoch. 

Tie musia ostať uzavreté pred verejnosťou do dňa, kým nie 
je vynesený rozsudok. A po vynesení rozsudku sa až môže 
vytvárať prípadný tlak na jeho zmenu, respektíve na zmenu 

príslušného zákona. Zvykové právo musí dostať priestor, 
nesmie však byť dominantou, aby sa zo spravodlivosti 
nestala tradícia lynčovania. 

Každý vynesený trest musí byť ošetrený spravodlivo podľa 
prečinu. Tento trest musí byť statický nemenný a nezávislý 
na motívoch. Zločin je zločin a preto musí byť jeden zločin 
trestaný jedným trestom. A tie najzávažnejšie zločiny musí 
byť možné trestať aj popravou zločinca. 

Pretože aj keď rehabilitácia má byť hlavným cieľom 
každého trestu, niektoré druhy prečinov dokáže vykonať len 
taký jednotlivec, ktorého nemožno rehabilitovať a vždy 
ostane ohrozením pre spoločnosť. To isté má platiť aj pri 
viacnásobných recidivistoch. 

Pri každom súde, pre riziko chybného rozhodnutia, musí 
byť zaručená nevina obvineného až do spoľahlivého 
dokázania viny. A to nezávisle na vonkajších faktoroch, aby 
súdne rozhodnutie bolo skutočne nezávislé a mohla byť 
vykonaná spravodlivosť. 

Práva, ale aj povinnosti ľudu musia byť presne stanovené v 
spoločenskej zmluve. Tým bude zaručená v štáte 
nadčloveka ich nedotknuteľnosť a nemennosť. 

Pretože kde nie sú jasné práva a s nimi spojené povinnosti 
jednotlivca, tam vládne chaos a chaos je vždy úrodným 
priestorom pre spoločenský rozklad a svojvôľu jednotlivca, 
namiesto jeho reálnej slobody. 

Politický život 

V štáte nadčloveka platí, že politiku a politický život v 
krajine utvára jeho národ. Ak je preto politická elita v štáte 
skorumpovaná a to dlhodobo, svedčí to o stave rozkladu v 
samotnom štátotvornom národe. 

Politický život krajiny v plnej miere formuje jeho národ. 
Preto musí byť národ prvoradým tvorcom politických frakcií 
v štáte a ich výlučným finančným, morálnym, a 
materiálnym podporovateľom. 

Aby sa zabránilo postupnému politickému otupeniu národa 
musí byť spôsob organizácie politického života pevne 
stanovený spoločenskou zmluvou a to takým spôsobom, aby 
bolo rozhodovanie národa zaručené obzvlášť pri 
najzávažnejších otázkach smerovania jeho štátu. 

To znamená nielen že národ má ako jediný v rukách moc 
rozhodovania o zmenách v spoločenskej zmluve, ale je jeho 
povinnosťou sa tohto procesu účastniť a vyjadriť svoj 
jednoznačný postoj. 

Nadčlovek je však presvedčený, že postoj človeka môže byť 
aj iný, než výlučne v prospech, alebo v neprospech určitej 
otázky. Preto je nutné, aby mal jednotlivec možnosť širšieho 
rozhodovania než len v prospech, alebo v neprospech 
predloženej zmeny. 

Organizácia politického života, ako všetkého v krajine, 
musí mať hierarchický charakter. Preto je nutné vytvoriť 

stabilné a rozumné kritériá pre vznik politických frakcií v 
krajine, ktoré sa môžu priamo účastniť voliteľnosti. 

Pod nimi majú stáť hierarchicky ich predskokani vo forme 
záujmových skupín, ktoré si budujú meno a vplyv v krajine. 

Pri preukázaní zahraničného vplyvu na domáce politické 
zoskupenia, musia byť tieto zoskupenia rozpustené. 
Nehovoríme však o vplyve vo forme svetonázorovej 
inšpirácie. 

Hovoríme o finančnej a materiálnej podpore. Štát a jeho 
národ nie sú hermetický uzavretým priestorom, preto je 
prenikanie cudzích myšlienok do častí národa úplne 
prirodzeným dianím. 

Čo sa však nesmie diať, je následná podpora zoskupeniam s 
takýmito myšlienkami, z iných ako domácich zdrojov. 
Takýmto spôsobom by sa otvoril priestor pre podkopávanie 
stability štátu ako takého. A to by bolo záhubou pre 
národný štát, ktorý považuje nadčlovek za najvyšší prejav 
prirodzenej organizácie spoločnosti. 

Nik okrem národa nesmie vplývať na smerovanie jeho 
štátu. Ani priamo, ani nepriamo. 

Ľud 

Pre štát nadčloveka je dôležité, aby rozlišoval. Pretože v 
štáte, kde sú všetci rovnakí, tam je narušená rovnováha a 
hierarchia prirodzená pre jednotlivca. 

Umelo tak vznikajú nepotrebné napätia, ktoré podporujú 
rast nenávistných tendencií v skupinách obyvateľstva. 

Preto musí jestvovať jasná línia, kto môže a kto nemôže byť 
súčasťou rozhodovacích procesov. Nadčlovek preto v ľude 
rozlišuje tri skupiny obyvateľstva a podľa toho musí byť 
stanovená aj ich účasť na politickom živote v krajine. 

Podľa porozumenia nadľudí tvoria ľud v štáte tri hlavné 
skupiny rozdelené podľa etnického pôvodu a kultúrnej 
príslušnosti. 

Skupinou, ktorá má mať najväčší dosah, je štátotvorný 
národ. Ten tvoria jednotlivci spojení, okrem svojho trvalého 
pobytu na území štátu, ešte troma ďalšími kritériami. Títo 
ľudia tvoria vďaka svojmu prepojeniu to, čo dnes nazývame 
štátotvorný národ. 

Sú spojení spoločnou kultúrou, ktorú štát udržiava nažive a 
ktorá tvorí morálny základ pre fungovanie národa. 

Svojou krvou a teda genetickým dedičstvom sú zaviazaní 
jeden druhému a štát, nakoľko vzišiel zo snáh ich 
spoločných predkov, im udáva povinnosť ho zveľaďovať. 


29 



Tretím kritériom ľudí, ktorí tvoria národ, je ich spoločný 
jazyk, ktorý je úzko prepojený s vývojom dominantnej 
kultúry na území ich štátu. 

Národ zo svojej podstaty a z definície svojej existencie má 
najväčší záujem byť lojálny svoju štátu. Preto ako jediná 
skupina, má mať nárok rozhodovať o smerovaní štátu v 
plnom rozsahu. 

Okrem štátotvorného národa sú v ľude ešte prítomní 
jednotlivci, ktorých nadčlovek nazýva súhrnným pojmom 
Asimilovaní. 

To sú jednotlivci, ktorí pochádzajú z iných etnických a 
kultúrnych okruhov, sú však štátotvornému národu 
príbuzní na rasovom a kultúrnom základe. Títo jednotlivci 
sú druhou skupinou s priamym vplyvom na smerovanie 
krajiny. 

Tento vplyv však musí byť v určitej miere obmedzený, 
pretože ich lojalita štátu v ktorom žijú nie je zaručená, 
nakoľko ich skutočná vlasť leží inde. 

Za určitých okolností však môžu byť prijatí ako súčasť 
štátotvorného národa, nakoľko ich odlišuje skutočne len 
etnická časť ich pôvodu a teda vlasť a štát, z ktorého 
pochádzajú. 

Tretiu skupinu tvoria hostia. Títo hostia sú všetci tí, ktorí 
nespadajú pod prvé dve skupiny. A podľa toho sa k týmto 
jednotlivcom je potrebné aj správať. 

Ako hostia musia podliehať zodpovedajúco sprísneným 
podmienkam pobytu a nemajú žiaden nárok na 
usmerňovanie politického a verejného života v krajine. 

Takto členené obyvateľstvo krajiny, tvoriace súhrnne ľud, 
spolu so špecifickými právami a povinnosťami pre 
jednotlivé skupiny, zaručí stabilitu štátu a minimalizáciu 
rozvratných vplyvov. 

Bezpečnosť 

Každý suverénny štát má povinnosť voči sebe a svojmu 
národu, aby udržiaval jeho bezpečnosť. A to vonkajšiu ako 
aj vnútornú. 

Bezpečnosť v štátu je dvojakého charakteru a to civilná a 
ozbrojená. Akokoľvek dobre však sú tieto zložky 
organizované na strane štátu, nikdy nebudú môcť reagovať 
tak rýchlo, ako dokáže reagovať vyškolený jednotlivec 
priamo prítomný na mieste diania. 

Preto musí štát v prvom rade systematicky a systémovo 
zvyšovať obranyschopnosť svojho obyvateľstva po všetkých 
stránkach, civilného aj ozbrojeného charakteru. 

Aj preto musí byť jednotlivcovi vytvorený čo najväčší 
priestor pre zbrojenie. 

Bezpečnosť národa je prvoradým záujmom každého 
skutočne suverénneho a reprezentatívneho štátu. 

Preto takýto štát dáva priestor na vyzbrojovanie 
jednotlivcov a sám aktívne podporuje vznik, výcvik a 
organizáciu regionálnych polovojenských zložiek. 

Len štát, ktorý sa obáva hnevu svojho národa ho odzbrojuje. 
Štát, ktorý chce ma národ silný a životaschopný koná 
presne opačne. 

Bezpečnosť v štáte sa masívne zvýši aj pri katastrofách 
nevojenského charakteru, ak sú jednotlivci naučení a 

vycvičení k správnej reakcii na núdzové situácie. Posilní sa 
súdržnosť komunity a nadčlovek bude prekvitať. 

Pretože kde môže sused susedovi dôverovať, tam sa 
jednotlivec nebude báť občas aj riskovať a posúvať sa tak 
vpred. 

Nedôvera k vlastnej rodine a komunite hatí pokrok a dáva 
priestor dekadencii. Tomu musí štát nadčloveka brániť. 
Pretože dekadencia a nedôvera medzi jednotlivcami, 
zvyšujú riziko trestných činov a znižujú produktívny 
potenciál nadčloveka. 

Spoločenské zabezpečenie 

Aj keď štát nadčloveka neuznáva hýčkanie jednotlivcov a 
vytváranie vynucovanej solidarity s menej šťastlivými, 
zároveň nie je slepý. 

Preto musí jestvovať systém spoločenského zabezpečenia, 
ktorý umožní občanovi dostatok priestoru sa spamätať zo 
svojho pádu a postaviť sa opäť na vlastné nohy. 

Rovnako si štát nadľudí cení predkov ako aj potomkov, 
pretože jedni vytvorili súčasnosť a tí druhí budú budovať 
budúcnosť. Starí občania, ktorí sú dávno za zenitom svojho 
produktívneho veku a mladé rodiny, ktoré vytvárajú budúci 
potenciál, sú jedinými skupinami obyvateľstva, ktoré si 
zasluhujú zabezpečenie, ktoré presahuje základné 
zabezpečenie v prípade choroby, či straty zamestnania. 

Základným záujmom každého štátu, ktorý chce stabilne 
fungovať, je tak či onak starostlivosť o niektoré základné 
potreby svojich občanov. Tieto sa dajú zhrnúť aj pod 
pojmom spoločenské zabezpečenie. 

Pod spoločenským zabezpečením rozumieme akékoľvek 
finančné, či materiálne zdroje v našej krajine, ktoré sú 
prideľované na krízovú pomoc, do dôchodkového systému, 
zabezpečenia v prípade straty zamestnania, príspevky pre 
rodiny, ale aj zdravotné poistenie. 

Každý občan našej zeme má právo na spoločenské 
zabezpečenie. Avšak ak neprejavuje snahu účastniť sa 

aktívneho života, môže o tento nárok prísť a stať sa pre nás 
parazitom. Ako taký stráca následne akékoľvek nároky na 
účasť a pomoc spoločnosti. 

Všetko spoločenské zabezpečenie musí však byť riešené na 
základe dobrovoľnosti. Musí teda paralelne k štátom 
organizovanému systému jestvovať aj slobodná trhová 
možnosť zabezpečenia sa. 

Celý ľud je automaticky súčasťou štátneho systému. Môže 
však požiadať o vyňatie z tohto systému na základe 
dobrovoľného rozhodnutia,. Nik nie je nútený vplácať do 
systému ak sa rozhodne nebyť jeho súčasťou. Tým mu však 
zanikajú akékoľvek nároky na spoločenské zabezpečenie, z 
ktorého vystúpil. 

Nadčlovek tak má slobodnú voľbu, či a kde sa zabezpečí pre 
svoju budúcnosť. Trh so spoločenským zabezpečením musí 
však byť regulovaný takým spôsobom, aby nevznikla 
monopolizácia tohto trhu. Inak sa stráca sloboda voľby a 
jednotlivec je ľahko vykorisťovateľný. 

Zdravie 

Zdravý občan značí zdravý štát. Preto je prioritou štátu 
vybudovanie adekvátneho systému pre zabezpečovanie 
zdravotnej starostlivosti. 

Do súkromného trhu, okrem kontrol, aby bol zabezpečený 
minimálny štandard, nemá štát žiaden dôvod, ani právo 
hlbšie zasahovať. Štát musí súbežne k tomu poskytovať 
použiteľnú alternatívu ku mnohokrát nezaplatiteľnému 
súkromnému zdravotníctvu. 

Zdravie je však omnoho viac, než len zabezpečenie 
adekvátneho zdravotníctva. Prevencia je vždy na prvom 
mieste a je v záujme štátu nadľudí, takúto prevenciu 
vykonávať. 

Tá spočíva okrem iného v úplne odlišnej štruktúre 
vzdelávania budúcich generácií. Nadčlovek už z podstaty 
svojej filozofie vedie život tak, by jeho telo bolo zdravé a 
silné, nie však zbytočne dlhoveké. 

Fyzická aj duchovná aktivita jednotlivcov počas celého 
života, ako aj dbanie na základné pravidlá hygieny a 
stravovania zabezpečia zdravý ľud, ktorý nebude 
potrebovať v tak veľkej miere využívať zdravotný systém. 
Napriek tomu je pre štát vždy dobré, byť pripraveným aj na 
možnosť, že bude potrebné kvalitné zdravotníctvo. 

Štruktúra nemocničnej siete musí byť nastavená tak, aby 
nebola sieť nemocníc prehustená, ale zároveň aby boli 

zdroje umiestnené efektívne. Dodatočne k štátnemu 
systému musí byť vždy dostupná aj možnosť navštíviť 
súkromnú inštitúciu, pričom princíp konkurencie musí 
ostať dodržaný. Štátne nemocnice musia poskytovať 
stanovený minimálny štandard nezávisle na trhu. 

Vo všetkých oblastiach zdravotníctva je nutné, aby sa štát 
štítil nadmernej regulácie a byrokratizácie liečenia. Taktiež 
musí mať pacient vždy a za každých okolností možnosť 
vyhľadať lekára, ktorému dôveruje a s ktorým je spokojný. 

Preto musí byť systém nastavený v prospech čo najväčšej 
konkurencie medzi lekármi, lekárňami, ale aj nemocnicami. 
Čím väčšia bude konkurencia, tým lepšia bude starostlivosť 
a cenová dostupnosť tejto starostlivosti. Zároveň sa stratí 
priestor pre korupčné správanie. 

Štátom má byť daný čo najmenší legislatívny rámec. 
Hlavne musí byť správne ošetrené zamedzovanie vzniku 
monopolných postavení niektorých firiem v oblastiach 
farmaceutiky a zdravotníctva. Bez monopolov bude ľahšie a 
hlavne lacnejšie pre pacientov liečiť sa. A pre lekárov bude 
ľahšie liečiť. 

Štát musí poskytovať minimálny štandard a legislatívny 
rámec. Všetko ostatné je medzi účastníkmi daného trhu. 

Školské vzdelanie 

V nadpise bolo úmyselne zvolené slovo vzdelanie, namiesto 
slova výchova. Pretože účelom školstva nebola, nie je a 
nikdy by nemala byť výchova detí. 

Zodpovednosť za výchovu detí v slušných a poctivých 
občanov štátu, je rezervovaná výlučne rodičom. 

Školský systém štátu musí byť vybudovaný tak, aby 
poskytoval čo najvyšší štandard vzdelania pre občanov 
všetkých vekových kategórií. 

Žiaľ vzdelanie je taká komodita, ktorú nehodno dávať do 
rúk výlučne súkromnému trhu, nakoľko výsledkom bude 
len negatívny elitizmus a likvidácia potenciálu časti nižších 
vrstiev spoločnosti. Čo znamená nežiadúce zbrzdenie vývoja 
nadľudí. 

Školstvo musí byť preto primárne v rukách štátu, aby 
slúžilo najlepšiemu záujmu jednotlivca. To však nevylučuje 
súčasnú existenciu súkromného školstva. 

Úlohou školstva má byť nielen sprostredkovanie znalostí a 
základnej prípravy na pracovný trh, ale v prvom rade 
rozširovanie mysle a podporovanie kompetencií súvisiacich 
s duchovným i telesným rozvojom jednotlivca. 

Jednoduchšie povedané úlohou školského vzdelania je 
vytvorenie základných predpokladov pre čo najlepší osobný 
rozvoj jednotlivca a vytvorenie schopnosti kritického a 
samostatného myslenia. Nie je vhodné a ani prípustné, aby 



budúce generácie boli vzdelávané priemerným 
obyvateľstvom. Tí najlepší učitelia a najlepší znalci nech 
učia budúce generácie. 

Vzdelané obyvateľstvo je najdôležitejšou komoditou, akú 
akákoľvek krajina dokáže vytvárať. A to nielen pre svet, ale 
hlavne pre vlastné potreby. 

Taktiež však nemožno vynucovať vzdelávanie detí formou 
dochádzky do vzdelávacích zariadení. Ak sa rodičia 
rozhodnú, že svoje dieťa chcú vzdelávať bez zásahov štátu, 
nech už majú k tomu akékoľvek dôvody, musí im byť 
vytvorený priestor pre túto slobodnú voľbu. 

Dosiahnutie určitej minimálnej úrovne vzdelania má byť 
povinnosťou, avšak akou formou toto vzdelanie bude 
dosiahnuté, je na rodičoch dieťaťa. To znamená pre štát, že 
musí vytvárať priestor ale nie vynucovať účasť. 

Nadčlovek je presvedčený, že rodina a rodinné väzby musia 
byť čo najpevnejšie, inak jednotlivec nemôže naplno 
rozvinúť svoj potenciál. Školské vzdelávanie za určitých 
okolností môže prispievať k narúšaniu týchto väzieb. 

Preto sú nadľudia presvedčení, že pre stabilitu štátu je 
dôležité, aby bola na jednej strane poskytnutá možnosť 
vzdelávať deti v školách a na druhej strane ostane rodičom 
voľba svedomia, že budú vzdelávať dieťa súkromne. 

Ľudové hospodárstvo 

Žiaden štát, ktorý o sebe tvrdí, že mu záleží na národe a 
jednotlivcoch v ňom nedovolí, aby sa jednotlivci v štáte 
mohli stať obeťami úžery, bez toho aby tak činili z vlastnej 
vôle. 

Súčasťou stratégie takéhoto štátu, je budovanie a 
udržiavanie vlastného finančného systému, nezávislého a 
zároveň kompatibilného so svetovým menovým systémom. 

V tomto systéme musia byť peniaze opäť tým, čím odjakživa 
boh. Nástrojom uľahčujúcim výmenu tovarov, nič viac a nič 
menej. 

Slobodná krajina potrebuje slobodnú menu a nakoľko je 
naša spoločnosť veľmi sofistikovaná, výmenný obchod nikdy 
dostačujúco nenahradí funkciu peňazí. 

Preto je potrebné vytvoriť nezávislú menu, ktorá bude 
stabilne a nemenne reflektovať ľudskú prácu a jej hodnotu 
tak, aby každý pracujúci občan mohol pokojne spávať bez 
obáv, že zo svojej práce na ďalší deň už nevyžije. 

Neveríme, že je nutné, aby množstvo produktov neustále 
rástlo za účelom znižovania cien. Naopak každý produkt má 
svoju nemennú cenu, ktorá vzniká z hodnoty práce nutnej 
na jeho výrobu ako aj úžitku, ktorý z neho má spoločnosť, či 
jednotlivci v spoločnosti. 

Vlastná mena, nezávislá na iných krajinách a ich pomeroch, 
je predpokladom fungujúceho ľudového hospodárstva a 
rovnako aj suverénneho a nezávislého štátu. 

Mena štátu nadčloveka musí byť plne v jeho rukách, so 
všetkými jej aspektami. Má ísť o vnútorne stabilnú menu, 
to znamená že na ňu nebudú môcť vplývať výkyvy búrz. 

To znamená, že jej distribúciu a prítomnosť v peňažnom 
obehu kontroluje ústredná banka, plne závislá od 
súčinnosti pilierov moci v štáte. 

Táto mena má byť verná účelu peňazí. Má byť nástrojom 
uľahčujúcim výmenu tovarov a služieb, nie komoditou, s 
ktorou možno samostatne obchodovať. 

Narozdiel od variabilných a nekrytých mien, vládnucich 
dnešnému svetu, nemá podliehať úrokovému hospodárstvu 
a to spoločne s jej vydávaním štátom a kontrolou obeživa, či 
virtuálneho alebo fyzického, má zabezpečiť obmedzenie, až 
vylúčenie nekontrolovanej a neudržateľnej inflácie 
ohrozujúcej živobytie ľudu ako takého. 

Hospodárstvo štátu nadčloveka musí slúžiť rozvoju 
blahobytu domáceho obyvateľstva. To znamená, že musí 
vládnuť slobodné trhové hospodárstvo, kde každý 
jednotlivec podľa svojich možností a schopností môže začať 
budovať živobytie a jeho úspech či neúspech bude závisieť 
len na ňom. 

Takéto hospodárstvo musí byť regulované spôsobom, aby sa 
minimalizovala byrokratická záťaž na jednotlivca a jeho 

podnikavosť. Naopak, podnikavosť je nutné podporovať. 
Stabilná vrstva malého a stredného podnikania vo všetkých 
sférach hospodárstva je zárukou stabilného hospodárstva 
štátu. 

Spoločne s menou, závislou výlučne na produktivite 
domáceho obyvateľstva namiesto svojvoľných výkyvov búrz, 
takto bude reálne rásť bohatstvo obyvateľstva úmerne jeho 
činnosti. 

Hospodárska regulácia štátu musí byť obmedzená len na 
nevyhnutné minimum a bez zbytočného navyšovania 
byrokracie. 

Okrem oblasti strategických surovín sa štát musí v čo 
najväčšej možnej miere stiahnuť z hospodárskej činnosti. 
Pretože štát v hospodárstve zákonite deformuje pravidlá 
slobodného trhu a chtiac nechtiac si uzurpuje monopolné 
postavenie, čo je neprípustné dianie. 

Nadčlovek je presvedčený, že je nemožné zjednotiť slobodné 
a štátne podnikanie bez deformácie trhu v neprospech 
spotrebiteľa. 

Daňový systém 

Najvyšším záujmom štátu sú blahobyt, bezpečie a sloboda 
jeho občanov. Až keď sú tieto zabezpečené, až vtedy sa 
zaoberá okolitým svetom. Súčasťou tohto záujmu sa tak 
stáva aj vybudovanie čo možno najmenej zaťažujúceho 
daňového systému. 

Bez daní štát ako taký nedokáže fungovať a rozpadá sa. 
Avšak nie je nutné a ani žiadúce, aby bolo daňové zaťaženie 
príliš rozsiahle, či systém zdaňovania príliš komplikovaný. 

Každý jednotlivec v štáte nadľudí nesie zodpovednosť za 
splnenie svojich povinností voči štátu. A jednou z týchto 
povinností je včasná platba daní. 

Aby ostali zachované slobody a práva, ktoré priznáva štát 
nadľudí svojmu obyvateľstvu, prichádza do úvahy len 
obmedzený počet a výška daní. Daňové zaťaženie tvorí 
zároveň pomerne efektívny systém ochrany domáceho 
hospodárstva pred zahraničnou konkurenciou. 

Žiaden zodpovedný štát nezdaní súkromné vlastníctvo, a 
ani dedičstvo jednotlivca, pretože takéto dane sú 
nelegitímnym zásahom do súkromia jednotlivca a teda 
nezlučiteľné so slobodou. 

Vždy musí platiť, že dane nesmú nikoho z občanov 
postihovať neúmerne. Žiaden štát, ktorý ľudí zdiera daňami 
sa nemôže a nesmie považovať za štát zaručujúci slobodu a 
bezpečnosť svojim občanom. 

Takýmto spôsobom ich jednoducho len zotročuje a vystavuje 
zbytočnému nebezpečiu, že nebudú schopní sa postaviť z 
dôvodu finančnej neistoty proti neprávostiam u svojich 
zamestnávateľov, či voči nespravodlivosti v štáte. 

Žiadna slobodná krajina nemôže s čistým svedomím takto 
klásť národ do okov a obmedzovať jeho tvorivosť a 
životaschopnosť. 

Je nutné si uvedomiť, že akákoľvek daň je vždy 
obmedzovaním jednotlivca. Preto musí byť snahou štátu 
minimalizácia daní pre domáce obyvateľstvo. 

Možnosť zmeny daňového zaťaženia musí byť naviazaná na 
čo najprísnejšie podmienky, aby sa zamedzilo svojvoľnému 
zvyšovaniu daní na pokrytie výdavkov, namiesto snáh štátu 
konať zodpovedne. 

Rozpočet má byť hra s nulovým súčtom a svojvoľná zmena 
daňového zaťaženia oberá štát a jeho predstaviteľov o 
iniciatívu udržiavať efektivitu. Podporuje sa tým rast 
štátneho aparátu a s ním nerozlučne spojenej byrokracie. 

Médiá 

Každý zdroj informácií je poplatný záujmom svojich 
majiteľov. A každý pisateľ je poplatný svojmu svetonázoru a 
svojmu svedomiu. Preto je propaganda a nie objektivita 
štandardom pre akúkoľvek formu spravodajstva. 

Nadčlovek je presvedčený, že nestranné spravodajstvo 
nejestvuje a ani nemôže jestvovať. Namiesto toho aj tu 
môže byť riešením problému slobodný trh súkromných 
médií, tak ako tomu je od počiatku spravodajstva ako 
hospodárskeho odvetvia. 

V rámci toho však musí štát mať svoje oficiálne mediálne 
orgány, ktoré budú poplatné záujmom práve štátu. 

Táto sloboda s protiváhou štátnych médií umožní 
vytvoreniu pestrého informačného priestoru. Nadčlovek sa 
bude môcť informovať na rôznych miestach a obraz pravdy 
a objektivity si poskladá použijúc omnoho viac ako len jeden 
zdroj. 

Zákaz činnosti určitých médií, len na základe 
neobjektívneho spravodajstva nemožno vykonať. Vo svete 
propagandy odstránenie niektorého z protivníkov len 
potvrdí správnosť jeho propagandy 

Ak sú médiá v rukách zahraničných aktérov, či 
nadnárodných korporácií je nutné zákonodarné vyriešiť 
adekvátne označenie takejto propagandy ako zahraničnej. 

Nakoľko štátne médiá budú automaticky obviňované z 
propagandy, môžu médiá súkromného sektora poslúžiť ako 
vyvažujúci faktor, nakoľko budú ponúkať opačnú 
propagandu. 

Diskusia je vítaná a vždy musí byť vyrovnaná, pretože bez 
vyrovnanej a otvorenej diskusie krajina nenapreduje a 
rozkladá sa. Propaganda protichodných strán, ak je vedená 
bez nálepkovania a vecne, dokáže byť najlepším 
stabilizátorom štátu. 

Samozrejme ako vo všetkých hospodárskych sektoroch je 
nutné zabrániť vzniku monopolných korporácií ovládajúcich 
masívnu časť trhu. 

Cirkvi 

Štát a náboženské spolky akéhokoľvek druhu je nutné v čo 
najväčšej miere oddeliť. Tieto duchovné inštitúcie nesmú 
mať priamy vplyv na rozhodovanie v krajine a nesmú byť 
nijako priamo napojené na štátny aparát. 

Štát ako taký musí byť neutrálny. Žiaden náboženský 
spolok nemožno zakázať, pokiaľ nenarúša zákony krajiny a 
aktívne neporušuje spoločenskú zmluvu. 

Inak povedané, ak slovám predstaviteľov nasledujú činy 
nasledovníkov nastáva situácia, v ktorej je štát nútený 
obmedziť prácu daného spolku. 

Pre štát sa v prípade náboženských spolkov jedná o spolky, 
ktoré spravidla propagujú ideál stojaci v protiklade k ideálu 
nadčloveka, na ktorom stojí celý systém. Nakoľko však 
tvorili po stáročia súčasť kultúrneho vývoja, nemožno ich 
ľudu vziať bez veľkého odporu. Preto je nutný takýto 
kompromis oddelenia štátu a náboženských spolkov. 

Ideál, ktorý propagujú náboženské spolky, je ideálom 
rozkladu a stagnácie, preto stoja v priamom protiklade k 
štátu. V záujme slobody jednotlivca rozhodovať o vlastnom 
živote je však nutné ich činnosť naďalej tolerovať. 

Ako pri každej súkromnej inštitúcii, štát sa nesmie nijako 
podieľať na financovaní náboženských spolkov nech sú 
akokoľvek rozsiahle. Tieto spolky sa musia financovať z 

darov svojich nasledovníkov a z hospodárenia s vlastným 
majetkom. 

Štát sa k náboženským spolkom stavia ako k 
podnikateľským subjektom a podľa toho sú bez výnimky aj 
ony zdaňované. 

Definitívne sa musia pretrhnúť akékoľvek materiálne putá 
medzi cirkvami a štátom, úplným zrušením financovania 
cirkví zo štátneho rozpočtu. 

Nakoľko sú cirkvi podľa nadčloveka jedom pre pokrok a rast 
jednotlivcov, musí jeho štát šírenie tohto jedu obmedziť. 
Vyznanie viery a sloboda vieru vykonávať však musí ostať 
zaručená, pretože ide o slobodnú voľbu jednotlivcov. 

Morálne otázky, odpovede na ktoré určuje vo veľkej miere 
vierovyznanie a subjektívny morálny výklad jednotlivca, 
musia byť tejto subjektivity zbavené. 

Nadčlovek je presvedčený, že jestvuje objektívny morálny 
základ, ktorý môže slúžiť ako rámec v ktorom je 
maximalizovaná sloboda jednotlivca a jeho rozhodovania. 
Preto tzv. morálne zákony nesmú nikdy byť súčasťou 
zákonodarstva takéhoto štátu, mediácia musí byť zásadným 
princípom pri takýchto otázkach. 

Záver 

Je na každom jednotlivcovi akú cestu životom si zvolí. 
Záujmom štátu nadľudí je však prvorado podpora rozvoja 
ideálov a správania, ktoré nevyhnutne povedie k jeho 
rozvoju a rastu. 

Jeho sloboda a rozvoj osobných predností stojí v popredí 
celého štátneho zriadenia. Tento pamflet preto ukazuje 
princípy a ideály ku ktorým má smerovať štátne zriadenie, 
ktorému skutočne záleží na pokroku a rozvoji. 

Stagnácia je neprípustná a preto sú zabudované v tomto 
systéme aj páky na jeho postupný rast a zmenu k lepšiemu. 
Musíme si však uvedomiť, že cesta k takémuto zriadeniu je 
dlhá a kľukatá. Kto očakáva dokonalosť zo dňa na deň je 
buď blázon, alebo v skutočnosti protivník ideálu, ktorý 
zastávame a ku ktorému smerujeme. 

Tento model štátu má zamedziť fungovaniu parazitických 
živlov v politickom živote národa a vylúčiť ich čo 
najprirodzenejším spôsobom z produktívnej spoločnosti. 

Toto je svetonázorovo súhlasné prevedenie ideálov, ktoré 
sme prvý raz predostreli v pamflete „Via Tertia - 
Nadčlovek“. Kto sa rozhodne ísť na tejto ceste s nami, toho 
srdečne vítame v kruhu nadľudí a zdravíme ho: Krv je 
zákon! Kto sa rozhodne ísť inou cestou, tomu prajeme veľa 
šťastia na jeho ceste. 



